เอเอซีพีฝ่าม็อบยิงโฆษณา100ล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

กระตุ้นออมเพื่อการศึกษาลูก
ยันให้บริการลูกค้าได้ต่อเนื่อง
โพสต์ทูเดย์ — เอเอซีพีเผยทีมบริหารความเสี่ยงไฟเขียวจัดกิจกรรมต่อเนื่องพร้อมยิงโฆษณาชุดใหม่ใช้งบ 100 ล้าน
น.ส.พัชรา ทวีชัยวัฒนะ รองกรรมการผู้จัดการใหญ่ฝ่ายบริหารการตลาดและสื่อสารองค์กร บริษัท อยุธยา อลิอันซ์ ซี.พี. (เอเอซีพี) เปิดเผยว่า ทีมบริหารความเสี่ยงมีการประเมินสถานการณ์การชุมนุมอย่างใกล้ชิด เพื่อเตรียมความพร้อมหากเกิดความรุนแรง ทำให้การดำเนินธุรกิจเป็นไปอย่างต่อเนื่อง ไม่กระทบต่อการรับบริการของลูกค้า ทั้งงานการเรียกร้องค่าสินไหมทดแทน การชำระเบี้ยประกัน การซื้อประกัน และบริการอื่นๆ ซึ่งที่ผ่านมาการให้บริการยังปกติ แม้ว่าสำนักงานใหญ่จะลดเวลาการทำงานจากเดิมที่ทำงานได้ถึง 3 ทุ่ม แต่หลังจากเกิดความไม่สงบ จะให้พนักงานทุกคนกลับบ้านเวลา 16.00 น. ทุกคนและเคยหยุดทำงาน 1 วัน ส่วนศูนย์บริการลูกค้าได้ย้ายไปอยู่ที่ถนนสุรวงศ์ตั้งแต่เกิดเหตุการณ์ชุมนุม 
นอกจากนี้ ทีมบริหารความเสี่ยงได้ทำความเข้าใจกับพนักงาน และมีการจัดระดับสถานการณ์ภายในบริษัท เช่น สีดำ หมายถึงมีการปะทะ ให้ทุกคนอยู่ในตัวอาคาร สีเทา เหตุการณ์ความรุนแรงเริ่มใกล้ตัว จะให้อพยพออกจากอาคาร และสีเขียวคือไม่ได้รับผลกระทบ
น.ส.พัชรา เปิดเผยว่า จากสถานการณ์การชุมนุมในปัจจุบัน บริษัทยังคงจัดกิจกรรมการตลาดอย่างต่อเนื่องตามแผนที่วางไว้ ไม่มีการหยุด หรือยกเลิกกิจกรรม โดยหลีกเลี่ยงใช้สถานที่ในพื้นที่เสี่ยงซึ่งล่าสุดบริษัทได้เปิดตัวภาพยนตร์โฆษณาชุดใหม่ เพื่อแนะนำผลิตภัณฑ์ที่เกี่ยวกับการออมเพื่อการศึกษา และจะมีกิจกรรมต่อเนื่องใช้งบประมาณ 100 ล้านบาทตลอดทั้งปี เพื่อจุดประกายและกระตุ้นให้ผู้ที่สนใจจะออมเงินตัดสินใจเร็วขึ้น
“ไม่ว่าสถานการณ์การเมืองจะเป็นอย่างไร คนที่มีเงินออมก็คิดที่จะออมเงิน เพียงแต่อาจจะเลื่อนเวลาออกไป ซึ่งโฆษณาที่ออกผ่านทีวีทุกช่อง ผ่านสื่อต่างๆ จะกระตุ้นให้เขาตัดสินใจได้เร็วขึ้น” น.ส.พัชรา กล่าว
น.ส.พัชรา เปิดเผยว่า จุดเด่นของแบบประกันเพื่อการศึกษา จะอยู่ที่การคืนเงินให้กับผู้เอาประกันปีละ 2 ครั้งช่วงเปิดเทอม ตลอดอายุสัญญา 20 ปี โดยจะเริ่มคืนตั้งแต่ปีกรมธรรม์ที่ 3 เป็นต้นไป 
สำหรับผลงาน 2 เดือนแรกของปี 2553 สมาคมประกันชีวิตไทยรายงานว่าเอเอซีพีมีเบี้ยลูกค้ารายใหม่ 580.4 ล้านบาท เพิ่มขึ้น 14% เบี้ยลูกค้าเก่าต่ออายุ 1,697.3 ล้านบาท อัตราความคงอยู่ของกรมธรรม์เพิ่มขึ้นจาก 63% มาอยู่ที่ 86%รวมเบี้ยรับทุกประเภท 2,308.4ล้านบาท เพิ่มขึ้น 13%